জাতিসংঘ সাধারণ পরিষদ

জাতিসংঘ সাধারণ পরিষদ () জাতিসংঘের প্রধান ৬টি শাখার মধ্যে অন্যতম। বৈশ্বিকভাবে এটি সাধারণ পরিষদ নামে পরিচিত। এটিই একমাত্র পরিষদ যেখান জাতিসংঘের সদস্যভূক্ত সকল রাষ্ট্র সমমর্যাদা ও প্রতিনিধিত্বের অধিকারী হিসেবে অবস্থান করে।

ইতিহাস

সাধারণ পরিষদ নিউইয়র্কে জাতিসংঘের সদর দফতরে অবস্থিত। ১৯৮৮ সালের ডিসেম্বরে, ইয়াসির আরাফাতের শুনানির জন্য সুইজারল্যান্ডের জেনেভা নেশনস প্রাসাদে  সাধারণ পরিষদ তাদের ২৯তম অধিবেশনের আয়োজন করে।

বিষয়বস্তু 
জাতিসংঘ সনদের ৯নং অনুচ্ছেদ থেকে ২২নং অনুচ্ছেদে বর্ণিত বিষয়াবলির আলোকে সাধারণ পরিষদের গঠন, ক্ষমতা, কার্যাবলি ইত্যাদি নিয়ে আলোচনা করা হয়েছে।

জাতিসংঘের সকল সদস্য রাষ্ট্র নিয়ে সাধারণ পরিষদ গঠিত হয়েছে। প্রতিটি রাষ্ট্রই ৫ জন স্থায়ী কিম্বা অস্থায়ী প্রতিনিধি সভায় প্রেরণ করতে পারে। কিন্তু সদস্য দেশগুলোর প্রত্যেকেই সভায় উত্থাপিত কোন বিষয়ের উপর কেবল একটিমাত্র ভোট প্রয়োগ করতে পারে।

সাধারণ পরিষদ জাতিসংঘের বার্ষিক আয়-ব্যয় বা বাজেট অনুমোদন করে। এছাড়াও, প্রতিটি সদস্য রাষ্ট্র জাতিসংঘ পরিচালনার জন্য কতটুকু অর্থ প্রদান করবে তারও সিদ্ধান্ত গ্রহণ করে।

অধিবেশন 
প্রতি বৎসর সেপ্টেম্বর মাসের ৩য় মঙ্গলবার সাধারণ পরিষদের অধিবেশন বসে। সাধারণতঃ ডিসেম্বর মাসের ১ম সপ্তাহ পর্যন্ত এ অধিবেশন স্থায়ী হয়। প্রয়োজনবোধে একাধিকবারও অধিবেশন বসতে পারে।

প্রত্যেক অধিবেশনের শুরুতে অধিকাংশ সদস্যের ভোটে একজন সভাপতি বার্ষিকভিত্তিতে নিযুক্ত হন। অতঃপর তার মাধ্যমেই সভার কর্মসূচী গ্রহণ ও পরবর্তী কার্যক্রম পরিচালিত হয়ে থাকে। অধিকাংশ সদস্য রাষ্ট্রের ভোটে যে-কোনরূপ সিদ্ধান্ত গৃহীত হয়।

কার্যাবলি 
সাধারণ পরিষদ জাতিসংঘের গুরুত্বপূর্ণ সংস্থা হিসেবে নিচের কাজগুলো সম্পাদন করে থাকে।
 জাতিসংঘের সাধারণ পরিষদ বিতর্ক সভা হিসেবে বিশ্ব মতামত প্রকাশ করতে পারে। জাতিসংঘ সনদের ১০নং অনুচ্ছেদে বলা হয়েছে - সাধারণ পরিষদ জাতিসংঘের সনদের অন্তর্ভুক্ত যে-কোন বিষয় নিয়ে আলোচনা করতে পারে। পরবর্তীতে বিভিন্ন শাখায় সুপারিশ প্রেরণ করতে পারে। 
 বিশ্বশান্তি এবং নিরাপত্তা রক্ষা করাও সাধারণ পরিষদের কাজ। তাই যে-কোন রাষ্ট্র বা সদস্য রাষ্ট্র কর্তৃক শান্তি ও নিরাপত্তা সংক্রান্ত যে-কোন বিষয় সাধারণ পরিষদে প্রেরণ করা যায়। প্রেরিত বিষয়(গুলো) পরিষদ কর্তৃক পর্যালোচনা করার পর জাতিসংঘ নিরাপত্তা পরিষদে প্রেরণ করা হয়।
 আন্তর্জাতিক আইন প্রণয়ন করতে পারে সাধারণ পরিষদ। এমনকি বিভিন্ন রাষ্ট্রের আচার-আচরণ অনুসন্ধান ও পর্যালোচনার মাধ্যমে আন্তর্জাতিক আইনের প্রসার ঘটাতে পারে।
 এ পরিষদ বিশ্বশান্তি ও নিরাপত্তা রক্ষা করে। তাই যে কোন রাষ্ট্র বা সদস্য রাষ্ট্র কর্তৃক শান্তি ও নিরাপত্তা সংক্রান্ত যে-কোন বিষয় সাধারণ পরিষদে প্রেরণ করা যায়। উক্ত বিষয়ে সাধারণ পরিষদে পর্যালোচনা করার পর নিরাপত্তা পরিষদে প্রেরণ করে।
 জাতিসংঘের অন্যান্য শাখার কার্য্যের অনুসন্ধান ও নিয়ন্ত্রণ করে। অন্যান্য শাখাগুলো সাধারণ পরিষদের নিকট বার্ষিক প্রতিবেদন প্রদান করে। সাধারণ পরিষদ উক্ত প্রতিবেদন পর্যালোচনা ও পরীক্ষা-নিরীক্ষা করে।
 নিরাপত্তা পরিষদের সুপারিশক্রমে যে-কোন রাষ্ট্রকে নতুন সদস্যরূপে গ্রহণ করতে পারে। পাশাপাশি পুরাতন যে-কোন সদস্য রাষ্ট্রকে সাময়িক কিংবা স্থায়ীভাবে বহিষ্কার করতে পারে।
 পরিষদটি কিছু কিছু অর্থ সংক্রান্ত বিষয়ে কাজ করে। জাতিসংঘের বাজেট পাস করা এর অন্যতম কাজ। এছাড়াও, সংস্থার বাজেট পরীক্ষা-নিরীক্ষাসহ অনুমোদন করে। পাশাপাশি সদস্যভূক্ত রাষ্ট্রসমূহের বার্ষিক চাঁদার পরিমাণ স্থির করে।
 নির্বাচন সংক্রান্ত কর্মকাণ্ড সম্পাদন করাও প্রধান কার্যসমূহের একটি। জাতিসংঘের মহাসচিব, জাতিসংঘ নিরাপত্তা পরিষদের জন্য ১০জন অস্থায়ী সদস্য, আন্তর্জাতিক আদালতের বিচারক, অর্থনৈতিক ও সামাজিক পরিষদের সদস্য এবং অছি পরিষদের কতিপয় সদস্য নির্বাচন করা এর অন্যতম দায়িত্ব।
 বিশ্বের বিভিন্ন রাষ্ট্রের মধ্যে পারস্পরিক সম্প্রীতি ও বন্ধুত্বপূর্ণ সম্পর্ক বজায় রাখার লক্ষ্যে সাধারণ পরিষদ অত্যন্ত গুরুত্বপূর্ণ ভূমিকা পালন করে থাকে। পারস্পরিক সম্প্রীতি ও বন্ধুত্বপূর্ণ সম্পর্ক যাতে ছিন্ন হলে সংস্থাটি শান্তিপূর্ণ সহাবস্থানের মাধ্যমে মীমাংসার চেষ্টা করে ।

সভাপতি 

বার্ষিকভিত্তিতে সভার কার্য পরিচালনার জন্য সংখ্যাগরিষ্ঠ ভোটে সদস্যভূক্ত রাষ্ট্রের একজন প্রতিনিধিকে সভাপতি হিসেবে নির্বাচিত করা হয়। ২০১২ সাল থেকে এক বছরের জন্য সভাপতি হিসেবে সার্বিয়ার ভাক জেরেমিক এবং উপ-সভাপতি হিসেবে তুরস্কের ইরতুগ্রুল আপাকান নির্বাচিত হয়েছেন।

সদস্য দেশ

      চিহ্নিত করা হচ্ছে: মূল সদস্যগুলি কে

তথ্যসূত্র

বহিঃসংযোগ 

 জাতিসংঘ সাধারণ পরিষদ
 Webcast archive for the UN General Assembly
 Subsection of the overall UN webcast site
 Verbatim record of the 1st session of the UN General Assembly, Jan. 1946
 UN General Assembly – Documentation Center
 Council on Foreign Relations: The Role of the UN General Assembly

১৯৪৫-এ প্রতিষ্ঠিত

জাতিসংঘ সচিবালয়
১৯৪৫-এ প্রতিষ্ঠিত সংগঠন